पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। शहर में गुरुवार सुबह बम ब्लास्ट की धमकी भरा ई-मेल मिलने से सनसनी मच गई। ये धमकी भरा मेल जयपुर पुलिस और पुलिस मुख्यालय को मिला है। पुलिस इस बात की जांच कर रही है कि ये मेल फर्जी तो नहीं। हालांकि प्रारंभिक जांच में यह पता चला है कि मेल करने वाला शख्स जयपुर के वैशाली नगर में रहता है। पुलिस उसे गिरफ्तार करने का प्रयास कर रही है। दूसरी ओर ईमेल मिलने के बाद से ही पुलिस सतर्क हो गई है और पूरे शहर में सुरक्षा-व्यवस्था कड़ी कर दी गई है।
सूत्रों के मुताबिक पुलिस को भेजे गए इस मेल में 13 जून को जयपुर में बम ब्लास्ट करने की धमकी दी गई है। वैसे यह पहली बार नहीं है जब इस तरह की धमकी मिली है। पहले भी कई बार विधानसभा, हाईकोर्ट और अन्य महत्वपूर्ण स्थानों पर धमाके करने की धमकी मिली थी, लेकिन बाद में ये सभी मेल फर्जी निकले।
इससे पहले 4 जून को शहर के चांदपोल स्थित हनुमान मंदिर के पास साइकल में टिफिन बांधे कुछ संदिग्ध देखे गए थे। जिसके बाद पुलिस को इसकी जानकारी दी गई। पुलिस ने तुरंत ही इलाके की नाकेबंदी करके साइकिल और बाइक वालों की तलाशी लेनी शुरू कर दी। करीब 150 जवान उन लोगों को तलाश करने में अभी भी लगे हैं। पूरे इलाके को हाईअलर्ट पर घोषित कर दिया गया है। मौका ए वारदात के सीसीटीवी फुटेज खंगाले जा रहे हैं। हालांकि पुलिस ने सीसीटीवी फुटेज और प्रत्यक्षदर्शियों के आधार पर संदिग्धों का स्केच तैयार कराकर सभी पुलिस थानों को भेज दिया है, लेकिन अभी तक पुलिस के हाथ खाली हैं।
प्रत्यक्षदर्शियों के मुताबिक कुल चार संदिग्ध लोग थे। ये घटना शहर के अतिव्यस्त चांदपोल हनुमान मंदिर के बाहर की है। पांच साल पहले इसी मंदिर समेत तीन मंदिरों के बाहर मंगलवार को साइकिलों के जरिए सीरियल ब्लास्ट हुए थे जिसमें साठ से ज्यादा लोगों की जान चली गई थी।
मंदिर के बाहर बम रखने आए संदिग्ध युवक, पुजारी को देख भागे: राजस्थान पुलिस को चार ऐसे अनजान लोगों की तलाश है जो अपनी साइकिल पर संदिग्ध सामान लेकर जयपुर में मौजूद हैं। बताया जा रहा है कि एक शख्स टिफिन वाले थैले के साथ मंदिर के बाहर साइकिल खड़ी करने की कोशिश कर रहा था लेकिन जैसे ही उसे पुजारी ने टोका वो साइकिल लेकर भाग खड़ा हुआ। कुछ दूर एक दूसरे मंदिर के बाहर भी ऐसा ही वाकया हुआ। वहां भी लोगों ने साइकिल वाले को टोका तो वो भाग निकला।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn